O d ô v o d n e n i e

A. Všeobecná časť

Návrh vyhlášky Ministerstva spravodlivosti SR, ktorou sa mení a dopĺňa vyhláška Ministerstva spravodlivosti SR č. 25/2004 Z. z., ktorou sa  ustanovujú vzory tlačív na podávanie návrhov na zápis do obchodného registra  a zoznam listín, ktoré je potrebné k návrhu na zápis priložiť (ďalej len „vyhláška“) sa predkladá ako iniciatívny materiál najmä v súvislosti s potrebou ustanoviť vzory tlačív na podávanie návrhov na zápis a návrhov na zmenu zapísaných údajov pre nové právne formy podnikateľských subjektov, ktoré bude možné využívať na území Slovenskej republiky – európske zoskupenie hospodárskych záujmov a európsku spoločnosť. Uvedený právny predpis je vykonávacím predpisom k zákonu č. 530/2003 Z. z. o obchodnom registri a o zmene a doplnení niektorých zákonov, ktorý s účinnosťou od 1. februára 2004 priniesol zásadné zmeny v doterajšej právnej úprave obchodného registra.
	
Vzhľadom na špecifiká týchto nových právnych foriem supranacionálneho charakteru, ktoré sú v prvom rade upravené priamo záväznými nariadeniami Rady EÚ a až v druhom rade zákonom č. 177/2004 Z. z. o európskom zoskupení hospodárskych záujmov a o zmene a doplnení zákona č. 595/2003 Z. z. o dani z príjmov a zákonom č. ...../2004 Z. z. o európskej spoločnosti, ktorý je v súčasnej dobe v legislatívnom procese, bolo potrebné pristúpiť k vytvoreniu osobitných, výlučne pre tieto právne formy určených, vzorov formulárov na podávanie návrhov vo vzťahu k obchodnému registru, keďže vzory formulárov na podávanie návrhov na zápis určené pre tzv. „inú právnickú osobu“ sa v tejto súvislosti javili ako príliš všeobecné a z tohto dôvodu nevyhovujúce. Príkladom tohto osobitného charakteru je napríklad potreba výmazu európskeho zoskupenia hospodárskych záujmov alebo európskej spoločnosti z obchodného registra po tom, čo došlo k premiestneniu ich sídla za hranice Slovenskej republiky do iného členského štátu (článok 14 nariadenia Rady (EHS) č. 2137/85 z 25. júla 1985 o európskom zoskupení hospodárskych záujmov, článok 8 nariadenia Rady (ES) č. 2157/2001 z 8. októbra 2001 o stanovách európskej spoločnosti), pričom v tomto prípade nejde o výmaz, ktorý by, ako je tomu v prípade ostatných právnych foriem zapísaných osôb, mal za následok zánik právnej subjektivity týchto právnických osôb.

Ďalším dôvodom, pre ktorý Ministerstvo spravodlivosti SR prikročilo k novelizácii tohto vykonávacieho predpisu, bola potreba odstrániť niektoré nedostatky vo vzoroch tlačív určených na podávanie návrhov na zápis alebo zmenu zápisu vo vzťahu k iným právnym formám zapísaných osôb, napr. vo vzťahu k štátnemu podniku, pri ktorom podľa platnej právnej úpravy absentovala kolónka na zápis dozorného orgánu.

Návrh vyhlášky je v súlade s ústavou Slovenskej republiky, so zákonom č.  530/2003 Z. z. o obchodnom registri a o zmene a doplnení niektorých zákonov, na ktorého vykonanie slúži, ako aj s ostatnými zákonmi Slovenskej republiky. Návrh vyhlášky je ďalej v súlade s právom ES/EÚ, ako to vyplýva z priloženej doložky zlučiteľnosti.

Doložka zlučiteľnosti
právneho predpisu
s právom Európskych spoločenstiev a právom Európskej únie
	
1. Navrhovateľ právneho predpisu: Ministerstvo spravodlivosti Slovenskej republiky.

2. Názov právneho predpisu: Vyhláška Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti SR č. 25⁄2004 Z. z., ktorou sa ustanovujú vzory tlačív na podávanie návrhov na zápis do obchodného registra a zoznam listín, ktoré je potrené k návrhu na zápis priložiť.

3. Záväzky Slovenskej republiky vo vzťahu k Európskym spoločenstvám a Európskej únii:

a) Návrh vyhlášky svojou problematikou:

patrí medzi prioritné oblasti aproximácie práva uvedené v článku 70 Európskej dohody o pridružení,

    patrí medzi krátkodobé priority Národného programu pre prijatie acquis communitaire, 

    patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), 

    je prioritou  aproximácie práva podľa screeningu, 

patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.

b) Zo schválenej negociačnej pozície Slovenskej republiky ku kapitole 5 – právo obchodných spoločností vo vzťahu k predmetu úpravy návrhu vyhlášky vyplýva Slovenskej republike záväzok zapracovať do jej právneho poriadku predpoklady na zápis do obchodného registra dvoch nových podnikateľských subjektov, ktoré sú upravené v prvom rade právom ES/EÚ, a to nariadením Rady (EHS) č. č. 2137/85 z 25. júla 1985 o európskom zoskupení hospodárskych záujmov a nariadením Rady (ES) 2157/2001 z 8. októbra 2001 o stanovách európskej spoločnosti.

4. Problematika návrhu vyhlášky:

b) je upravená v práve Európskych spoločenstiev,
d) je upravená v práve Európskej únie.

Nariadenie Rady (EHS) č. č. 2137/85 z 25. júla 1985 o európskom zoskupení hospodárskych záujmov (EZHZ) (Úradný vestník Európskych spoločenstiev L 199 z 31. júla 1985).
Nariadenie Rady (ES) 2157/2001 z 8. októbra 2001 o stanovách európskej spoločnosti (SE) (Úradný vestník Európskych spoločenstiev L 294 z 10. novembra 2001.

5. Stupeň zlučiteľnosti návrhu vyhlášky s právom Európskych spoločenstiev a právom Európskej únie:

c) úplná

6. Gestor (spolupracujúce rezorty):

Ministerstvo spravodlivosti Slovenskej republiky.

7. Účasť expertov pri príprave právneho predpisu a ich stanovisko k zlučiteľnosti právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

Bez účasti expertov. 

B. Osobitná časť

K Článku I

K bodu 1

Navrhovanou zmenou sa upresňuje, že vyhlásenie správcu vkladu o rozsahu splatenia vkladov komanditistov sa vyžaduje iba v prípade, že došlo k ich splateniu pred zápisom komanditnej spoločnosti do obchodného registra a nie v každom jednotlivom prípade, keďže v zmysle platnej právnej úpravy Obchodného zákonníka komanditisti nemajú ustanovenú povinnosť splatiť vklady pred zápisom spoločnosti do obchodného registra (uvedené pravda neplatí pre nepeňažné vklady).

K bodu 2

Navrhovaná zmena týkajúca sa zoznamu listín, ktoré sú prílohou k návrhu na prvozápis spoločnosti s ručením obmedzeným do obchodného registra, nadväzuje na zmenu právnej úpravy obsiahnutej v § 114 Obchodného zákonníka, ktorá sa týka úpravy spoluvlastníctva k jednému obchodnému podielu. V zmysle tejto novej právnej úpravy sa v prípade spoluvlastníctva k obchodnému podielu bude do obchodného registra zapisovať iba údaj o osobe, ktorá bola ustanovená za spoločného zástupcu spoluvlastníkov jedného obchodného podielu, teda o osobe, prostredníctvom ktorej budú spoluvlastníci obchodného podielu vykonávať svoje práva a povinnosti vo vzťahu k tomuto obchodnému podielu. Pokiaľ ide o listinu, na základe ktorej sa takáto skutočnosť do obchodného registra zapíše, a ktorá bude z tohto dôvodu povinnou prílohou návrhu na prvozápis, vyhláška hovorí o písomnom vyhlásení spoluvlastníkov obchodného podielu o ustanovení spoločného zástupcu, z ktorého vyplývajú zapisované údaje o tomto spoločnom zástupcovi, pokiaľ tieto údaje nevyplývajú už zo zakladateľského dokumentu.

K bodu 3

Navrhovanou úpravou sa ustanovuje, ktoré tlačivá sa použijú a aké listiny je potrebné priložiť k návrhu na zápis európskeho zoskupenia hospodárskych záujmov a európskej spoločnosti do obchodného registra a k návrhu na zápis zmien v zapisovaných údajoch pri týchto právnych formách zapísaných osôb. Vyhláška v tomto prípade vychádza z modelu zaužívaného pri ostatných právnych formách, keď prílohy, ktoré je potrebné priložiť k návrhu na prvozápis európskeho zoskupenia hospodárskych záujmov a európskej spoločnosti vymenúva priamo v textovej časti vykonávacieho predpisu, zatiaľčo prílohy, ktoré je potrebné priložiť k návrhu na zápis zmien v zapísaných údajoch sú obsiahnuté v tej prílohe k vyhláške, ktorou sa zároveň ustanovuje tlačivo na podávanie návrhu na zápis zmien v zapisovaných údajoch. 

V prípade ustanovenia príloh pri prvozápise európskej spoločnosti musel návrh vykonávaceho predpisu zohľadniť tú skutočnosť, že európska spoločnosť môže byť založená štyroma spôsobmi popísanými nariadením Rady (ES) č. 2157/2001 z 8. októbra 2001 o stanovách európskej spoločnosti, a to ako výsledok splynutia alebo zlúčenia akciových spoločností, ako holdingová európska spoločnosť, ako dcérska spoločnosť a napokon v dôsledku zmeny právnej formy akciovej spoločnosti založenej podľa práva určitého členského štátu EÚ na právnu formu európskej spoločnosti. 

Na rozdiel od ostatných právnych foriem vyhláška navyše ustanovuje osobitné vzory tlačív, ktoré sa použijú a predpisuje zoznam príloh, ktoré je potrebné priložiť k návrhu na zápis v prípade, ktorý sa zatiaľ môže špecificky vyskytúť iba pri týchto právnych formách zapísaných osôb, a síce v prípade ich výmazu z obchodného registra v dôsledku prenesenia sídla do iného členského štátu.

K bodu 4

Navrhovaná zmena reaguje na potrebu zohľadnenia jedného zo špecifík právnej úpravy európskej spoločnosti, ktoré vyplýva z článku 66 ods. 1 nariadenia Rady č. 2157/2001                z 8. októbra 2001 o stanovách európskej spoločnosti, a síce, že európska spoločnosť môže zmeniť právnu formu na akciovú spoločnosť, môže tak však urobiť len za podmienok uvedených v tomto ustanovení nariadenia. Nariadenie pritom stanovuje, že o zmene právnej formy sa nesmie rozhodovať pred uplynutím dvoch rokov od zápisu európskej spoločnosti              do obchodného registra alebo pred schválením prvých dvoch ročných účtovných závierok.

K bodu 5

Navrhovanou zmenou sa výslovne ustanovuje primerané použitie ustanovení o splynutí, zlúčení alebo rozdelení obchodných spoločností – najmä pokiaľ ide o postup pri používaní formulárov pre uvedené druhy zápisov aj na družstvo, čo doteraz v právnej úprave absentovalo.  

K bodu 6 a 7

Navrhované zmeny súvisia s potrebou zakomponovať do systému vykonávacieho predpisu  aj nové právne formy zapísaných osôb – európske zoskupenie hospodárskych záujmov a európsku spoločnosť.

K bodu 8

Navrhované zmeny v tlačivách na podávanie návrhov na zápis sa týkajú dvoch právnych foriem - spoločnosti s ručením obmedzeným a štátneho podniku a smerujú k odstráneniu nedostatkov platnej právnej úpravy, ktorá doteraz neumožňovala v prípade spoločnosti s ručením obmedzeným zápis údaja o spoluvlastníctve obchodného podielu a v prípade štátneho podniku neumožňovala zápis údajov o dozornej rade, a to aj napriek tomu, že štátny podnik tento dozorný orgán povinne vytvára a údaje o ňom predstavujú povinne zapisovaný údaj.

K bodu 9

Navrhovaným bodom sa ustanovujú vzory tlačív na podávanie návrhov na zápis a návrhov na zápis zmeny zapisovaných údajov pre nové právne formy podnikateľských subjektov, ktoré sa primárne riadia právom ES/EÚ a ktorými sú európske zoskupenie hospodárskych záujmov a európska spoločnosť. 

Vzhľadom na špecifiká týchto nových právnych foriem bolo potrebné pristúpiť k vytvoreniu osobitných, výlučne pre tieto právne formy určených, vzorov formulárov na podávanie návrhov vo vzťahu k obchodnému registru.

Osobitné formuláre bolo potrebné ustanoviť i pre potreby výmazu európskeho zoskupenia hospodárskych záujmov a európskej spoločnosti z obchodného registra po tom, čo došlo k premiestneniu ich sídla za hranice Slovenskej republiky do iného členského štátu (článok 14 nariadenia Rady (EHS) č. 2137/85 z 25. júla 1985 o európskom zoskupení hospodárskych záujmov a článok 8 nariadenia Rady (ES) č 2157/2001 z 8. októbra 2001 o stanovách európskej spoločnosti). V tomto prípade totiž nejde o výmaz ktorý by, ako je tomu v prípade ostatných právnych foriem zapísaných osôb, mal za následok zánik právnej subjektivity týchto právnických osôb, teda výmaz, ktorý by sa dal zrealizovať s použitím tlačiva č. 19, ale o úplne špecifický druh výmazu z obchodného registra.

Na výmaz európskeho zoskupenia hospodárskych záujmov alebo európskej spoločnosti z obchodného registra, ktorý bude dôsledkom ich zrušenia ako právnických osôb, sa však už použije klasické tlačivo na podávanie návrhu na výmaz zapísanej osoby z obchodného registra uvedené v prílohe č. 19 k tejto vyhláške. 

K Článku II

Účinnosť vyhlášky sa navrhuje k 8. októbru 2004, keďže v tento deň sa predpokladá nadobudnutie účinnosti zákona č. ..../2004 Z. z. o európskej spoločnosti, ktorý je v súčasnej dobe v legislatívnom procese.